ዝብል ሕቶ ቀሪቡሉ፤ ''ንሱ ናይ ሙሁራት ስራሕ እዩ። ንስኻቱም ተመራመሩሉ'' ከምዝበለ ይዝክር። ናሁሰናይ ግን ''እቲ ሓሳብ ናይ ምትርጓምን ምርቃቕን ስራሕ፡ ናይቲ ሓሳብ መምጽኢ እዩ'' ይብል። ሓኪም ስነ ኣእምሮን ብዝገብሩዎም ኣነቓቓሕቲ ዘረባታት ዝፍለጡ ዶክተር ምህረት ደበበ ''ምድማር ሓዱስ ጽንሰ ሓሳብ ዘይክኸውን ይኽእል እዩ። ኮይኑ ግና ሓዱሽ ምልከታ (ፓራዳይም) እዩ'' ብምባል ይገልጹ። ኣብ ዝሓለፉ 50 ዓመታት ኣብ ኢትዮጵያ ብዘርኢ ብዙሕ ምፍልላይ፡ ሕድሕድ ኩናት ምክያዱ ጠቒሶም እዚ ጸገም ንምቕራፍ ኣብ ተግባር እንተውዒሉ ናይ ሓዱሽ ኣመለኻኽታ ጽንሰ ሓሳብ ከምዝኾነ ይዛረቡ። ''ይኹን'ምበር ብተፈጥሮ ዘሎ ነገር እዩ። ሓዱሽ ክንብሎ ኣይንኽእልን'' ይብሉ። ዝተደመረን ዘይተደመረን ኣይተ ናሁሰናይ፡ ምድማርን ዘይምድማርን ፈታውን ጸላእን መፍለይን፡ 'ዝተደመረን ዘይተደመረን' እናተብሃለ ሰብ ንምጥቃዕ ኣብ ጥቕሚ ውዒሉ እዩ ይብሉ። "እንታይ ማለት ከምዝኾነ ኣይፍለጥን። ተደሚርካ ማለት እቶም ቀዳማይ ሚኒስተር ንዝብልዎ ምጥቓዕ ማለት እዩ። ዘይምድማር ድማ ተጠራጢርካ ወይ ተቓዋሚ ኮንካ ማለት እዩ'' ብምባል ብተግባር እንትግምገም 'ውን እዚ ዝበሃል ጸንሰ ሓሳብ ኣይኮነን ይብሉ። ዶክተር ምህረት ግና ካብዚ ዝተፈለየ ሓሳብ እዩ ዘለዎም። ብፍላይ ኣብ ማሕበራዊ ሚድያ እቲ ቃል ንዘይተደለየ ዕላማ ይውዕል ከምዘሎ ብምግላጽ፡ ናይቶም ቀዳማይ ሚኒስተር ድልየት ከምኡ ከምዘይኮነ ይዛረቡ። ኣብ ዝተፈላለዩ ከባቢታት ነቲ ሕብረተሰብ ዝተደመረን ዘይተደመረን እናበልካ ምጽላም ነቲ ጽንሰ ሓሳብ ዘይምርዳእ እዩ'' ዝብሉ ዶክተር ምህረት እቲ ሓሳብ ብቕኑዕ መገዲ ናብ ሕብረተሰብ ክሰርጽ ክስረሓሉ ከም ዝግባእ ይዛረቡ። "ምድማር፡ ንዘይምድማር መሰል ዘይህብ እንተኾይኑ፡ ምስባዕሉ እውን ይዋቓዕ እዩ'' ብምባል እቲ ሓሳብ ነጻነት ዝህብ ክኾን ከምዘለዎ የመላኽቱ። ንምዃኑ ምድማር እንታይ እዩ?
